als_Latn dik_Latn sag_Latn
Vdekja e dy minatorëve, Presidenti Nishani mesazh ngushëllimi familjarëve
Presidenti Nishani: “I shpreh ngushëllimet më të sinqerta familjarëve dhe miqve të viktimave, u gjendem pranë në këto momente kaq të vështira, duke u lutur bashkë me ta që shpirti i tyre të gjejë paqen e merituar”,
Tiranë (AA) Presidenti i Republikës, Bujar Nishani iu ka përcjellë sot një mesazh ngushëllimi familjarëve të dy minatorëve të vdekur në minierën e Fushë Lopës, në Martanesh, në rrethin e Bulqizës. Sipas informacioneve zyrtare nga zyra e shtypit e Presidentit Nishani, të siguruara nga Anadolu Agency (AA), kreu i shtetit ka shprehur pikëllim e tij për këtë ngjarje të rëndë, duke e konsideruar një lajm të hidhur dhe tronditës jo vetëm për zonën, por për mbarë vendin.
“I shpreh ngushëllimet më të sinqerta familjarëve dhe miqve të viktimave, u gjendem pranë në këto momente kaq të vështira, duke u lutur bashkë me ta që shpirti i tyre të gjejë paqen e merituar”, shkruan Presidenti Nishani në ngushëllimin e tij për tragjedinë e sotme në një nga minierat e Martaneshit.
Njëkohësisht, Presidenti i Shqipërisë, Bujar Nishani ka kërkuar nga autoritetet qendrore të punojnë pa u ndalur për rritjen e sigurisë fizike të minatorëve si dhe për shtimin e kujdesit social ndaj familjeve të kësaj kategorie që shpesh janë ballafaquar me rreziqe të larta, deri në humbjen e jetëve të të dashurve të tyre.
Kujtojmë se ngjarja e rëndë ku humbën jetën minatorët Xhemal Sena dhe Denald Barçi, ndodhi sot në orët e mëngjesit, në një nga minierat e kromit në Martanesh, që i përket rrethit të Bulqizës. Dy minatorët gjetën vdekjen e menjëhershme pas shembjes së një masivi dheu. Ngjarjet tragjike ku humbin jetën minatorë apo punonjës të tjerë të minierave nuk janë të rralla në Shqipëri, sidomos në rrethin e Bulqizës, Matit dhe Kukësit, etj. Kujtojmë se vetëm gjatë muajt të fundit kanë gjendur vdekjen edhe tre minatorë të tjerë në miniera.
als_Latn als_Latn als_Latn als_Latn als_Latn als_Latn